Klerksdorp-man vas oor goudkonsentraatMinstens 50 kg goudbevattende materiaal en toerusting is by ’n huis in Dawkinsville gevind. (Foto: Verskaf) ’n 27-jarige man van Klerksdorp is agter tralies nadat hy met goudkonsentraat in sy besit betrap is. Petrus Cornelius Rudolph Classens het Maandag vlugtig in die landdroshof op dié dorp verskyn en kom weer Maandag voor. Classens is Vrydag vasgetrek nadat lede van die eenheid teen onwettige mynbou in die dr. Kenneth Kaunda-distrik in samewerking met die Valke inligting oor ’n onwettige goudverwerkingsaanleg by ’n huis in Dawkinsville opgevolg het. Volgens kapt. Aafje Botma, polisiewoordvoerder in Noordwes, is onder meer 50 kg goudbevattende materiaal by dié huis gevind, asook toerusting wat gebruik word om goud mee te verwerk. “Classens is in hegtenis geneem en gevolglik aangekla. Hy sal op 6 Junie in dieselfde landdroshof verskyn waar sy formele borgtogaansoek aangehoor sal word. “Die Valke se ondersoek duur voort.”